ΝΕΟΕΛΛΗΝΙΚΗ ΓΛΩΣΣΑ

**ΚΕΙΜΕΝΟ**

Η αγωνία της χαμένης εργασίας βιώνεται σ’ όλες τις βαθμίδες της κοινωνικής κλίμακας. Στην καθεμία απ' αυτές η απώλεια της εργασίας γίνεται αισθητή σαν μια συντριπτική δοκιμασία που βεβηλώνει την ταυτότητα εκείνου που την υφίσταται. Το αποτέλεσμα είναι η απώλεια της ισορροπίας και η ταπείνωση. Είναι εκπληκτικό να ανακαλύπτεις πόσο γρήγορα και σε πόσο μεγάλο βαθμό αισθάνεσαι ηττημένος και πόσο αμείλικτη γίνεται η κοινωνία, πως δε βρίσκεις πια καμία ή σχεδόν καμιά υποστήριξη, όταν έχεις χάσει τα πάντα. Όλα γίνονται αβέβαια, επισφαλή, όλα κλείνουν και ταυτόχρονα απομακρύνονται. Πολύ λίγα πράγματα απαγορεύεται να διαπραχτούν σε βάρος κάποιου που δεν έχει πια "οικονομική υπόσταση". Προπαντός δεν πρέπει να περιμένει πια κανένα σεβασμό, σε κανένα τομέα. .

Όσο για τους νέους, αυτό που η κοινωνία τούς αρνείται δεν είναι μόνο μια θέση εργασίας, ***μα*** κάτι περισσότερο: είναι μια μοίρα, με τις περιπέτειες και τις συγκινήσεις της, με το βάρος της ελπίδας και του φόβου. Αυτοί οι νέοι εμποδίζονται να κατοικήσουν στην κοινωνία, η οποία ωστόσο τους επιβάλλεται σαν η μόνη βιώσιμη αλλά επίσης και η μόνη αξιοπρεπής, η μόνη εγκεκριμένη. ***Ενώ*** είναι η μόνη που τους περιβάλλει, παραμένει απρόσιτη γι αυτούς .Σ' αυτούς τους νέους, που βρίσκονται πολιορκημένοι μέσα σε άχρωμες προσπάθειες, μέσα στην έλλειψη προοπτικών, τους προτείνονται επίσημα σαν μοναδικές αξίες οι αξίες της ηθικής του πολίτη, οι περισσότερες από τις οποίες συνδέονται με την εργασία και τις οποίες δεν έχουν επομένως καμία δυνατότητα να τις υιοθετήσουν. **Έτσι, είναι φυσικό να επινοούν κώδικες, που ισχύουν στο δικό τους κλειστό κύκλωμα, ακραίους κώδικες, κώδικες της εξέγερσης, ή να αναζητούν ορισμένα υποκατάστατα.** Η παγίδα των ναρκωτικών, η καταστροφή της τρομοκρατίας, ο πειρασμός να γίνουν προλετάριοί της, να είναι οι προλετάριοι κάποιου πράγματος: εκεί έχουμε φτάσει! Τι έχουν να χάσουν εφόσον δεν τους έχει δοθεί τίποτε, εκτός από πρότυπα ζωής που τα πάντα τους εμποδίζουν να τα μιμηθούν;

Κάτι που θα μπορούσε να είναι εξίσου σκανδαλώδες είναι αυτή η ανυποληψία που αισθάνονται οι ίδιοι, παγιδευμένοι στην περιφρόνηση, χωρίς κανένα σεβασμό για τον εαυτό τους, όπως και για τους δικούς τους, βυθισμένοι σ' αυτήν την ντροπή που βρίσκει, περισσότερο ή λιγότερο, διέξοδο στο μίσος. Όμως κι αν υπάρχει αυτή η διέξοδος, αυτό δε σημαίνει ότι δεν είναι και δεν αισθάνονται έκπτωτοι από την αρχή της ζωής τους, μόνο και μόνο επειδή υπάρχουν .

Απ ' αυτούς τους αποδιοπομπαίους, αυτούς τους εγκαταλειμμένoυς σε κοινωνική ανυπαρξία, περιμένουμε ωστόσο συμπεριφορές καλών πολιτών, λες και πρόκειται να ζήσουν μια ζωή πολιτών, γεμάτη υποχρεώσεις και δικαιώματα. Στην πραγματικότητα δεν έχουν καμιά δυνατότητα να εκπληρώσουν οποιαδήποτε υποχρέωση και τα ήδη εξαιρετικά περιορισμένα δικαιώματά τους καταπατούνται με μεγάλη ευκολία. Τι θλίψη και τι απογοήτευση να τους βλέπει κάποιος να παραβαίνουν τους κώδικες της καλής συμπεριφοράς, τους κανόνες της αξιοπρέπειας εκείνων που τους παραμερίζουν, τους υποβιβάζουν, τους ποδοπατούν, τους περιφρονούν αφ' υψηλού. Να τους βλέπει κάποιος να μη χρησιμοποιούν τους καλούς τρόπους μιας κοινωνίας που εκδηλώνει την αλλεργία της για την παρουσία τους και τους κάνει να βλέπουν και ίδιοι τον εαυτό τους σαν απόκληρο!

Ίσως η εικόνα αυτών των νέων να εικονογραφεί αυτό που φοβάται για τον εαυτό της αυτή η ανήσυχη κοινωνία που τους κρατά αιχμάλωτους σε ένα σύστημα το οποίο τους αποβάλλει. Κι αυτοί, καθηλωμένοι στην απόρριψη, βρίσκονται αντιμέτωποι με το μηδέν. Όμως αυτά τα παιδιά ενώ βρίσκονται στην αιχμή της ιστορίας έχουν ήδη παραμεριστεί και δε ζουν απλά εξοστρακισμένα από μια κοινωνία που πνέει τα λοίσθια και που υποκρίνεται πως αντέχει ακόμα, αλλά προπορεύονται αυτής της κοινωνίας. Πιθανότατα αποτελούν το δείγμα αυτού που περιμένει την πλειονότητα των κατοίκων της γης αν δεν αφυπνιστούν.

 **Βιβιάν Φόρεστερ, "Η οικονομική φρίκη ".**

 **ΘΕΜΑΤΑ**

 **Α.** Να γράψετε την περίληψη του κειμένου σε 80-100 λέξεις.

 **Μονάδες 25**

 **Β.1.** «Πολύ λίγα πράγματα απαγορεύεται να διαπραχθούν σε βάρος κάποιου που

δεν έχει πια οικονομική υπόσταση.» Να σχολιάσετε την άποψη που διατυπώνει

 ο συγγραφέας στην παραπάνω περίοδο σε 50-70 λέξεις.

 **Μονάδες 10**

 **Β.2.** Να δώσετε για καθεμιά από τις παρακάτω λέξεις του κειμένου μια συνώνυμη:

 **αμείλικτη, επινοούν, ανυπαρξία, εκπληρώσουν, αλλεργία .**

 **Μονάδες 10**

 **Β.3.** Με ποιον τρόπο οι λέξεις **μα, ενώ** της δεύτερης παραγράφου του κειμένου

συνδέουν τις προτάσεις μεταξύ τους;

 **Μονάδες 5**

**Β.4.** Να ξαναγράψετε την επόμενη περίοδο μετατρέποντας την ενεργητική

σύνταξη σε παθητική.

**Έτσι, είναι φυσικό να επινοούν άλλους κώδικες, που ισχύουν στο δικό τους**

 **κλειστό κύκλωμα, ακραίους κώδικες, κώδικες της εξέγερσης, ὴ να αναζητούν**

 **ορισμένα υποκατάστατα.**

 **Μονάδες 10**

**Γ.** Να γράψετε ένα άρθρο 500 περίπου λέξεων για την εφημερίδα του σχολείου σας στο οποίο να αναπτύξετε τις απόψεις σας σχετικά με τις συνέπειες που έχει για το άτομο και την κοινωνία ο αποκλεισμός από τη διοχέτευση των δημιουργικών του δυνάμεων στην εργασία.

 **Μονάδες 40**